Kramin šou: Devet u nizu imaju samo još Ronaldo i Leo Messi!

Andrej Kramarić je zabio devet uzastopnih utakmica, a niz je počeo 7. studenoga s Lyonom. Onda su lopte iz mreže redom vadili Augsburg, Španjolska, Engleska, Hertha, Šahtar, Schalke, Wolfsburg i City!

<p>Čudesan je, rijetko viđen u nogometnom svijetu pothvat <strong>Andreja Kramarića</strong>! Nanizao je i svoju devetu žrtvu, devetom suparniku za redom zabio je gol, i sada se već statističari moraju dobro potruditi da mu nađu ravnoga. I nema ga, osim 'izvanzemaljaca' Cristiana Ronalda i Lea Messija!</p><p>Ma čak smo i <strong>Messiju </strong>malo progledali kroz prste, jer u svom je veličanstvenom nizu od deset susreta u kojima je bio strijelac - od 9. prosinca 2012. do 30. siječnja 2013. - pobjedu 5-0 u kupu protiv Cordobe preskočio, odmarao se, što si Krama u svom nizu nije priuštio. Također, Messi je zabijao u deset za redom i u jesen 2010., ali jedna od tih utakmica nije bila natjecateljska nego prijateljska, Argentine protiv Brazila (1-0), kao i u proljeće 2012. kada je zabijao u devet za redom, među kojima i prijateljska gauča sa Švicarskom.</p><p><strong>Ronaldo</strong>, taj stroj za golove, Kramin je pothvat izjednačio i nadmašio samo jednom u karijeri: između 11. veljače i 8. travnja 2014. zabio je u deset uzastopnih natjecateljskih utakmica (Atleticu dvaput, Schalkeu dvaput, Levanteu, Malagi, Barceloni, Sevilli, Rayu i Borussiji iz Dortmunda, ukupno 13 pogodaka). Više je puta zabijao u osam za redom, u Manchester Unitedu rekord mu je sedam.</p><h2>Super Krama: Krenuo s Lyonom, završio sa Cityjem</h2><p>A <strong>Kramin </strong>je <strong>niz</strong>, nakon ozljedom usporenog početka sezone i samo četiri gola u rujnu i listopadu, počeo 7. studenoga golom Lyonu. Pa su lopte iz mreže redom vadili golmani Augsburga, Španjolske, Engleske, Herthe, Šahtara, Schalkea, Wolfsburga, sada i Manchester Cityja!</p><p>S pet golova u <strong>Ligi prvaka </strong>stigao je Andrej Modrića i Klasnića, a pet u jednoj sezoni elitnog natjecanja uspjeli su od Hrvata zabiti samo Mandžukić (za Atletico), Olić (Bayern), Pršo (Monaco), Klasnić (Werder) i Bokšić (Marseille)! Idemo dalje: na listi strijelaca Lige prvaka ove sezone ispred su samo Lewandowski (8) i Messi (6), uz njega Neymar, Dybala i Džeko, a ispod Ronaldo, Mbappé, Icardi, Kane...</p><h2>Nisu mu blizu ni Neymar i Suarez</h2><p>Ma svi ti napadački asovi današnjice nisu mu blizu po njegovom nizu! <strong>Neymar </strong>je zabijao u najviše sedam uzastopnih utakmica, kao i Lewandowski, te Aguero, još u Atleticu. Icardi, Griezmann i Kane nisu ni toliko, <strong>Aubameyang </strong>pamti osam uzastopnih susreta u kojima je bio strijelac igrajući za Borussiju Dortmund. Jamie <strong>Vardy</strong> je u<strong> </strong>sezoni kada je Leicester senzacionalno postao prvak Engleske, zabio je 11 uzastopnih utakmica u prvenstvu, ali mu je savršeni niz prekinula jedna utakmica Liga kupa u listopadu 2015. godine, dok ih je Luis <strong>Suarez </strong>nanizao deset još u Ajaxu 2008., ali ugurao mu se tu i poraz Urugvaja od Argentine 2-1 u kojem nije zabio. Stoga, Luis - sorry, ispadaš!</p><p>Za dva dana Hoffenheimu stiže Borussia (M). <strong>Kramin šou </strong>ide dalje...</p>